Talle vrae oor bemanning ná oorlogskip sink | Maroela Media
Talle vrae oor bemanning ná oorlogskip sink
Rusland het Dinsdag geweier om te sê wat van die bemanning van een van sy vernaamste oorlogskepe geword het toe dié skip verlede week gesink het.
Vermiste bemanningslede se naasbestaandes eis nou antwoorde by die Kremlin nadat die Moskva, Rusland se grootste missieldraer, Donderdag in die Swart See gesink het.
Oekraïense magte beweer die Moskva is deur hul bomwerpers raakgeskiet. Russiese owerhede ontken egter dat die skip – wat tot 680 bemanningslede kan vervoer – getref is en het net gesê die bemanning het die vaartuig verlaat nadat daar 'n brand aan boord uitgebreek het.
Die Kremlin het sedertdien nog geen ander besonderhede rakende die bemanning bekend gemaak nie. Dít terwyl verskeie gesinne op sosiale media of in verklarings aan onafhanklike Russiese of buitelandse mediabronne gesê het hulle sukkel om hul kinders op te spoor nadat die Moskva gesink het.
Dmitry Shkrebets sê sy dienspligtige seun Yegor was 'n kok op die skip. Hy word nou as vermis aangemeld.
"'n Dienspligtige wat nie veronderstel was om aan vyandelikhede deel te neem nie, word as vermis gelys," het hy in 'n plasing op VKontakte, Rusland se grootste sosiale netwerk, gesê.
Shkrebets het Maandag gesê hy was in verbinding met nog drie gesinne wie se dienspligtige seuns ook ná die sinking van die Moskva vermis geraak het.
"Ons benodig skriftelike antwoorde op ons vrae oor waar ons kinders is," het Shkrebets gesê.
Die Russiese president Wladimir Poetin se woordvoerder het Dinsdag by navraag gesê die Kremlin is nié by magte om enige besonderhede oor die vermiste bemanningslede bekend te maak nie.
"Alle kommunikasie gaan slegs deur die ministerie van verdediging," het woordvoerder Dmitri Peskov gesê. "Alle inligting hieroor word deur die ministerie van verdediging uitgereik en hier is ons nie gemagtig om enigiets vry te stel nie."
Meduza, 'n onafhanklike Russiestalige nuuswebwerf, het berig 37 lede van die Moskva se bemanning is dood nadat dit na bewering deur 'n missiel vanaf die kus getref is.
Luidens 'n bron na aan die Moskva se bevelvoerders, is ongeveer 100 mans gewond. Die presiese getal vermistes is onbekend.
Volgens Meduza se bron was sowat 500 mense aan boord van die skip toe dit getref is.
Rusland moet net die etnies-Russiese dele van die Oekraïne beset en by Rusland inlyf. Job done and dusted. Skep dan 'n behoorlike grens met die res van die Oekraïne en hou die Russiese weermag naby dié grens as afskrikmiddel teen die Oekraïne. Dis mos nou alles baie makliker as amper 2 maande se oorlog.
Dis nou hoe 'n kommunis is, geen integriteit of eerbaarheid nie en sal altyd die leun bevorder.
Daar is n video en artikel oor die matrose wat die ongeluk oorleef het. En die bevelvoerder het gese dat die matrose weer n skip sal kry, hulle is nie sonder werk nie. In die artikel is ook bespiegel oor hoeveel matrose aanboord was. Daars niks sinisters daaromtrent nie.
En daar stuur die kleine ou landjie se tuisgemaakte missiele die " magtige " Rusland se Moskva seebodem toe saam met nog kinders , vermoor deur Poetin , held van die verregses Afrikaners !